### NN 4/2021 (15.1.2021.), Odluka o izmjenama i dopunama Odluke o pobližim uvjetima osnivanja, poslovanja, izvješćivanja i prestanka podružnice kreditne institucije iz treće zemlje u Republici Hrvatskoj

HRVATSKA NARODNA BANKA

86

Na temelju članka 92. stavka 3. i članka 162. stavka 3. Zakona o kreditnim institucijama (»Narodne novine«, br. 159/2013., 19/2015., 102/2015., 15/2018., 70/2019., 47/2020. i 146/2020.) i članka 43. stavka 2. točke 10. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) guverner Hrvatske narodne banke donosi

ODLUKU

O IZMJENAMA I DOPUNAMA ODLUKE O POBLIŽIM UVJETIMA OSNIVANJA, POSLOVANJA, IZVJEŠĆIVANJA I PRESTANKA PODRUŽNICE KREDITNE INSTITUCIJE IZ TREĆE ZEMLJE U REPUBLICI HRVATSKOJ

Članak 1.

U Odluci o pobližim uvjetima osnivanja, poslovanja, izvješćivanja i prestanka podružnice kreditne institucije iz treće zemlje u Republici Hrvatskoj (»Narodne novine«, br. 81/2014.) u članku 1. ispred riječi »Ovom« dodaje se oznaka stavka, koja glasi »(1)«.

Iza stavka 1. dodaje se stavak 2., koji glasi:

»(2) Ovom se Odlukom u hrvatsko zakonodavstvo preuzima Direktiva 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i investicijskim društvima, izmjeni Direktive 2002/87/EZ te stavljanju izvan snage direktiva 2006/48/EZ i 2006/49/EZ (Tekst značajan za EGP) (SL L 176, 27. 6. 2013.), kako je posljednji put izmijenjena Direktivom (EU) 2019/2034 Europskog parlamenta i Vijeća od 27. studenoga 2019. o bonitetnom nadzoru nad investicijskim društvima i izmjeni direktiva 2002/87/EZ, 2009/65/EZ, 2011/61/EU, 2013/36/EU, 2014/59/EU i 2014/65/EU (Tekst značajan za EGP) (SL L 314, 5. 12. 2019.) i Direktiva Vijeća 89/117/EEZ od 13. veljače 1989. o obvezama podružnica osnovanih u državi članici kreditnih i financijskih institucija koje imaju sjedište izvan te države članice, u pogledu objavljivanja godišnjih računovodstvenih dokumenata (SL L 44, 16. 2. 1989.).«

Članak 2.

U članku 7. iza stavka 1. dodaju se novi stavci 2. i 3., koji glase:

»(2) Podružnica je dužna najkasnije u roku od tri mjeseca od isteka poslovne godine dostaviti Hrvatskoj narodnoj banci pisanu obavijest koja sadržava sljedeće informacije o:

1) ukupnoj imovinu koja se odnosi na poslovanje podružnice u Republici Hrvatskoj

2) likvidnoj imovini dostupnoj podružnici, osobito o dostupnosti likvidne imovine u kunama

3) regulatornom kapitalu kojim raspolaže podružnica

4) sustavima zaštite depozita dostupnima deponentima u podružnici

5) sustavima upravljanja rizikom

6) sustavima upravljanja, uključujući nositelje ključnih funkcija za poslovanje podružnice i

7) planovima oporavka kojima je obuhvaćena podružnica.

(3) Podružnica je dužna na zahtjev Hrvatske narodne banke dostaviti izvješća i informacije o svim pitanjima koje Hrvatska narodna banka smatra potrebnima za sveobuhvatno praćenje poslovanja podružnice i provođenje supervizije odnosno nadzora te za izvršavanje ostalih zadataka iz nadležnosti Hrvatske narodne banke.«

Dosadašnji stavci 2. i 3. postaju stavci 4. i 5.

Članak 3.

U članku 9. stavku 1. riječi »prestanak i reorganizaciju poslovanja« zamjenjuju se riječima »redovnu likvidaciju kreditne institucije«.

Iza stavka 1. dodaje se novi stavak 2., koji glasi:

»(2) Odredbe propisa kojima se uređuje prisilna likvidacija kreditne institucije na odgovarajući se način primjenjuju i na podružnice.«

Dosadašnji stavci 2., 3. i 4. postaju stavci 3., 4. i 5.

U novom stavku 4. riječi »stavka 2.« zamjenjuju se riječima »stavka 3.«.

Prijelazne i završne odredbe

Članak 4.

Ova Odluka objavljuje se u »Narodnim novinama« i stupa na snagu osmoga dana od dana objave.

O.br: 4-020/01-21/BV
 Zagreb, 5. siječnja 2021.

Guverner
 Boris Vujčić, v. r.